Hussein Haniff

Hussein Haniff (1933 – 4 April 1966) merupakan seorang pengarah filem Melayu. 

Hussein Haniff dikatakan dilahirkan di Pakistan tetapi dibesarkan di Singapura. Bapanya, Muhammad Haniff atau dikenali juga dengan jolokan Chitra, pernah bekerja sebagai pelukis dan pengarah seni di Studio MFP.

Kerjaya
Pembabitan beliau dalam bidang perfileman bermula dari belakang tabir, iaitu sebagai pelukis tirai dan peralatan atau hiasan di beberapa pentas bangsawan, dan seterusnya sehingga kepada mengarah filem bagi syarikat Cathay-Keris Film Productions. Pada awalnya, beliau terbabit dalam penyuntingan filem. Selepas itu, pada 1961, beliau mula mengarah filem dengan filem pertamanya, filem Hang Jebat.

Para pengkritik filem menyifatkan Hussein Haniff sebagai memberikan sentuhan anak watan Melayu kepada filem Melayu. Filem sebelumnya yang diarah oleh pengarah India sering menonjolkan jalan cerita bersifat filem India.

Pelakon veteran, Datuk Mustapha Maarof yang pernah berlakon dalam filem arahan Hussein menyifatkan pengarah itu sebagai seorang amat cerewet dan terlalu mementingkan kesempurnaan.

Sungguhpun beliau tidak boleh membaca dan menulis, Hussien mampu menterjemahkan setiap ideanya ke dalam skrip yang ditulis dengan bantuan orang lain seperti Ali Aziz yang menulis skrip untuk filem Hang Jebat (1961). 

Filem arahannya itu kemudian terpilih untuk dipertandingkan ke Festival Filem Asia ke-9 di Seoul, Korea Selatan pada tahun 1962.

Semasa hayatnya Hussein Haniff dua kali mendirikan rumah tangga. Isteri pertamanya ialah Musteja Sani, seorang suri rumah. Isteri keduanya adalah Fatimah Ahmad, seorang pelakon filem Cathay Keris. Selepas kematian Hussein Haniff, Fatimah Ahmad berkahwin dengan seorang rakyat Amerika Syarikat dan berhijrah ke sana dan meninggal dunia di sana.

Filem pertama arahannya yang boleh diangkat sebagai karya terbaik daripada beliau ialah Hang Jebat (1962). Filem ini menampilkan Nordin Ahmad, M. Amin dan Latifah Omar sebagai bintang utamanya.

Ada satu artikel dalam majalah "Berita Filem" mengatakan Husin Hanif bakal mengarahkan filem berwarna bertajuk "Tun Perak" karya Mudin Shepard. Tapi filem itu tidak dapat difilemkan berikutan Husin Hanif meninggal dunia.

Filemografi

Filem

Sebagai pelakon
 Antara Senyum dan Tangis (1952)

Sebagai penyunting
 Tunang Pak Dukun (1960)

Sebagai pengarah
 Hang Jebat (1961)
 Dang Anom (1962)
 Korban Kasih (1962)
 Mata Syaitan (1962)
 Mabuk Kepayang (1962)
 Masuk Angin Keluar Asap (1963)
 Gila Talak (1963)
 Istana Berdarah (1964)
 Dua Pendekar (1964)
 Hutang Darah Dibayar Darah (1964)
 Kalong Kenangan (1964)
 Jiran Sekampung (1965)
 Cinta Kasih Sayang (1965)
 Udang Di Sebalik Batu (1966)

Meninggal dunia
Hussein Haniff meninggal dunia pada 4 April 1966 di usia 33 tahun akibat penyakit barah.

Rujukan

Pautan luar 
 Hussein Hanif
 HUSSAIN HANIFF TINGGALKAN TITIK-TITIK HITAM DALAM HIDUPNYA Oleh: Mustafar A.R.

Pengarah filem Malaysia
Pengarah filem Singapura
Filem arahan Hussein Haniff
Kelahiran 1933
Kematian 1966